CELEX: 32020D0590
Language: bg
Date: 2020-04-24 00:00:00
Title: Решение за изпълнение (ЕС) 2020/590 на Комисията от 24 април 2020 година за изменение на Решение (ЕС) 2019/784 във връзка с актуализиране на съответните технически условия, приложими за радиочестотната лента 24,25—27,5 GHz (нотифицирано под номер C(2020) 2542) (текст от значение за ЕИП)

30.4.2020   
               
               
                  BG
               
               
                  Официален вестник на Европейския съюз
               
               
                  L 138/19
               
            
         РЕШЕНИЕ ЗА ИЗПЪЛНЕНИЕ (ЕС) 2020/590 НА КОМИСИЯТА
         от 24 април 2020 година
         за изменение на Решение (ЕС) 2019/784 във връзка с актуализиране на съответните технически условия, приложими за радиочестотната лента 24,25—27,5 GHz
         
            
               (нотифицирано под номер C(2020) 2542)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
         като има предвид, че:
         
                     (1)
                  
                  
                     С Решение за изпълнение (ЕС) 2019/784 на Комисията (2) се хармонизират основните технически условия за предоставяне и ефективно използване на радиочестотната лента 24,25—27,5 GHz в Съюза за наземни системи, позволяващи предоставянето на безжични широколентови електронни съобщителни услуги.
                  
               
                     (2)
                  
                  
                     Радиочестотната лента 24,25—27,5 GHz („26 GHz“) беше хармонизирана в световен мащаб за международни мобилни далекосъобщения (3) (IMT) по време на Световната конференция по радиосъобщения през 2019 г. (WRC-19) чрез изменения на Правилника за радиосъобщенията в Сектора за радиосъобщения на Международния съюз по далекосъобщения (ITU-R).
                  
               
                     (3)
                  
                  
                     С Правилника за радиосъобщенията на ITU-R и неговите изменения (4) бяха въведени в световен мащаб гранични стойности за емисиите извън честотната лента („защитни гранични стойности“), приложими на два етапа към наземните безжични системи от следващо поколение (5G), способни да предоставят безжични широколентови електронни съобщителни услуги в радиочестотната лента 26 GHz, с цел да се защити пасивната спътникова услуга за изследване на Земята (EESS (пасивна)) в радиочестотната лента 23,6—24 GHz (5). Тези защитни гранични стойности не са толкова строги, колкото хармонизираните в ЕС гранични стойности (6). Прилагането на граничните стойности за първия етап в Съюза следва да осигури своевременната наличност на 5G оборудване и да улесни инвестициите в 5G инфраструктурата в единния пазар. Граничните стойности за втория етап, наред с изискването да не се внедряват наземни системи с висока плътност за предоставяне безжични услуги за достъп в една радиочестотна лента с подходяща широчина под 23,6 GHz, гарантират адекватна защита за EESS (пасивна) и метеорологичните спътникови услуги в радиочестотната лента 23,6—24 GHz.
                  
               
                     (4)
                  
                  
                     Защитните гранични стойности за първия етап, приложими до 1 септември 2027 г. по силата на Правилника за радиосъобщенията на ITU-R, могат да увеличат риска от вредни радиосмущения за глобално действащата EESS (пасивна) (напр. системата „Коперник“ и някои метеорологични спътници) в зависимост от скоростта на внедряване на наземни безжични системи от следващо поколение (5G) в честотния обхват 26 GHz. Поради това е от съществено значение защитните гранични стойности за втория етап да започнат да се прилагат преди началото на масовото внедряване на 5G в Съюза, което се очаква от 2025 г. нататък (7).
                  
               
                     (5)
                  
                  
                     По-нататъшното прилагане в рамките на единния пазар на настоящите по-строги защитни гранични стойности, хармонизирани в ЕС, ще гарантира по-добра защита за EESS (пасивна) на територията на Съюза. Прилагането в Съюза на защитни гранични стойности, които са по-строги от прилаганите в останалата част на света, може обаче да има отражение върху степента на наличност и възможностите за избор на такова оборудване, което от своя страна може да има отрицателно въздействие върху разходите за оборудване и мащаба на инвестициите в мрежи с висок капацитет (5G).
                  
               
                     (6)
                  
                  
                     С Резолюция 242 (WRC-19), която е неразделна част от Правилника за радиосъобщенията на ITU-R, се приема, че радиочестотните ленти непосредствено под радиочестотната лента 23,6—24 GHz не са предназначени за използване с мобилни приложения с висока плътност. Това заявление на международно равнище допринася допълнително за защитата на EESS (пасивна) наред със защитните гранични стойности за втория етап, приложими към радиочестотната лента 26 GHz съгласно Правилника за радиосъобщенията на ITU-R. Тези мерки подобряват защитата на EESS (пасивна) и качеството на спътниковите данни, необходими за прогнозирането на времето. За тази цел не трябва да има нови внедрявания на наземни системи за услуги, способни да предоставят електронни съобщителни услуги в радиочестотната лента 22—23,6 GHz в Съюза. Освен това може да се разгледат подходящи действия за осигуряване на защита на EESS (пасивна), ако е възможно такива системи да бъдат внедрени с висока плътност в тази радиочестотна лента извън територията на Съюза.
                  
               
                     (7)
                  
                  
                     Съгласно член 4, параграф 2 от Решение № 676/2002/ЕО и предвид спешната необходимост от запазване на регулаторната сигурност в рамките на единния пазар, както и с оглед на прилагането на член 54 от Директива (ЕС) 2018/1972 на Европейския парламент и на Съвета (8), Комисията поиска от Европейската конференция по пощи и далекосъобщения (CEPT) (9) да разработи съгласно предоставения ѝ от Комисията мандат хармонизирани технически условия за използването на радиочестотния спектър в подкрепа на въвеждането в Съюза на наземни безжични системи от следващо поколение (5G) (10), да оценява и докладва за всяко адаптиране на защитните гранични стойности съгласно Решение за изпълнение (ЕС) 2019/784.
                  
               
                     (8)
                  
                  
                     В отговор CEPT представи техническа информация в писмо от 6 март 2020 г. (11), в която се дава разяснение относно част от искането на Комисията и се препоръчва предпочитан подход за защитата на EESS (пасивна) в радиочестотната лента 23,6—24 GHz, като се вземат предвид резултатите от WRC-19 и необходимостта от дългосрочна защита на EESS (пасивна). По-специално, този подход включва по-ранна дата за преход към граничните стойности за втория етап, с цел да се избегне рискът от разработване на 5G оборудване за масовия пазар на базата на граничните стойности за първия етап, както и изискването за предотвратяване на внедрявания с висока плътност на наземни системи, способни да предоставят безжични широколентови електронни съобщителни услуги в радиочестотната лента 22—23,6 GHz.
                  
               
                     (9)
                  
                  
                     Поради това Решение за изпълнение (ЕС) 2019/784 следва да бъде изменено, за да се запази балансът между политиките на Съюза във връзка с внедряването на 5G и наблюдението на земната атмосфера и повърхност и да се насърчи ролята на Съюза като лидер в световната 5G екосистема за оборудване и услуги.
                  
               
                     (10)
                  
                  
                     Освен това, CEPT разработва набор от технически инструменти (12), които да подкрепят разгръщането на 5G в радиочестотната лента 26 GHz на основата на разрешителни режими за използване, различни от индивидуалните разрешителни режими, например общ разрешителен режим или комбинация от индивидуален и общ разрешителен режим. Той предоставя насоки за държавите членки относно някои възможни решения, които да се прилагат на национално равнище в съответствие с техните задължения в посочената лента, като се вземат предвид продължаващото изграждане на нови спътникови наземни станции за EESS, службите за космически изследвания (SRS) и неподвижната спътникова радиослужба (FSS).
                  
               
                     (11)
                  
                  
                     Мерките, предвидени в настоящото решение, са в съответствие със становището на Комитета по радиочестотния спектър, създаден с Решение № 676/2002/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение за изпълнение (ЕС) 2019/784 се изменя, както следва:
            
                        1)
                     
                     
                        В член 2 първият параграф се заменя със следното:
                        „До 30 юни 2020 г. държавите членки определят и предоставят на неизключителна основа радиочестотната лента 24,25—27,5 GHz за наземни системи, които могат да предоставят безжични широколентови електронни съобщителни услуги, в съответствие с основните технически условия, определени в приложението.“
                     
                  
                        2)
                     
                     
                        В член 7 първият параграф се заменя със следното:
                        „Държавите членки докладват на Комисията за изпълнението на настоящото решение в срок до 30 септември 2020 г.“
                     
                  
                        3)
                     
                     
                        Приложението се изменя съгласно приложението към настоящото решение.
                     
                  
         
            Член 2
            Адресати на настоящото решение са държавите членки.
         
         
            Съставено в Брюксел на 24 април 2020 година.
            
               
                  За Комисията
               
               Thierry BRETON
               
                  Член на Комисията
               
            
         
         
            (1)  ОВ L 108, 24.4.2002 г., стр. 1.
         
            (2)  Решение за изпълнение (ЕС) 2019/784 на Комисията от 14 май 2019 година относно хармонизирането на радиочестотната лента 24,25—27,5 GHz за наземни системи, позволяващи предоставянето на безжични широколентови електронни съобщителни услуги в Съюза (ОВ L 127, 16.5.2019 г., стр. 13).
         
            (3)  Съгласно Резолюция 750 на ITU-R (преразгледана от WRC-19) относно съвместимостта между спътниковата услуга за изследване на Земята (пасивна) и съответни активни услуги.
         
            (4)  http://www.itu.int/pub/R-REG-RR (издание 2020 г.).
         
            (5)  За 5G базови/крайни станции това са: –33/–29 dBW/200MHz до 1 септември 2027 г. (първи етап) и –39/–35 dBW/200MHz след това (втори етап).
         
            (6)  Т.е. гранични стойности за допълнителната базова линия в таблици 4 и 6 от приложението към Решение за изпълнение (ЕС) 2019/784.
         
            (7)  Вж. съобщението на Комисията „5G за Европа: план за действие“, COM (2016) 588 final.
         
            (8)  Директива (ЕС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения (ОВ L 321, 17.12.2018 г., стр. 36).
         
            (9)  Писмо до CEPT от 20 декември 2019 г. (Комитет по електронни съобщения, проектен екип 1, док. ECC PT1 (20)011).
         
            (10)  Документ RSCOM16-40rev3.
         
            (11)  Писмо на СЕРТ от 6 март 2020 г., озаглавено „Отговор на СЕРТ относно допълнителна информация за въздействието на резултатите от WRC-19 върху хармонизираните технически условия за радиочестатната лента 26 GHz“ (Комитет по електронни съобщения, док. ECC(20)055).
         
            (12)  Например (проектът за) доклад 317 на ECC „Допълнителна работа за организиране на използването на радиочестотната лента 26 GHz въз основа на разрешителни режими за използване, различни от индивидуални разрешителни режими: Набор от технически инструменти в подкрепа на администрациите“ (одобрен от Комитет по електронни съобщения (ECC) за обществена консултация на 6 март 2020 г.)
      
      
         
            ПРИЛОЖЕНИЕ
            Приложението към Решение за изпълнение (ЕС) 2019/784 се изменя, както следва:
            
                        1)
                     
                     
                        Таблица 4 се заменя със следното:
                        
                           „Таблица 4
                        
                        
                           Гранична стойност на мощността за допълнителна базова линия на базова станция
                        
                        
                                    Радиочестотен обхват
                                 
                                 
                                    Максимална TRP
                                 
                                 
                                    Широчина на радиочестотната лента на измерване
                                 
                                 
                                    Влизане в сила
                                 
                              
                                    23,6—24,0 GHz
                                 
                                 
                                    –33 dBW
                                 
                                 
                                    200 MHz
                                 
                                 
                                    Влизане в сила на настоящото решение  (1)
                                    
                                 
                              
                                    –39 dBW
                                 
                                 
                                    200 MHz
                                 
                                 
                                    1 януари 2024 г. (2)
                                    
                                 
                              
                  
                        2)
                     
                     
                        Таблица 6 се заменя със следното:
                        
                           „Таблица 6
                        
                        
                           Гранична стойност на мощността за допълнителна базова линия на крайна станция
                        
                        
                                    Радиочестотен обхват
                                 
                                 
                                    Максимална TRP
                                 
                                 
                                    Широчина на радиочестотната лента на измерване
                                 
                                 
                                    Влизане в сила
                                 
                              
                                    23,6—24,0 GHz
                                 
                                 
                                    –29 dBW
                                 
                                 
                                    200 MHz
                                 
                                 
                                    Влизане в сила на настоящото решение
                                 
                              
                                    –35 dBW
                                 
                                 
                                    200 MHz
                                 
                                 
                                    1 януари 2024 г. (3)
                                    
                                 
                              
                  
               (1)  Държавите членки не разрешават нови внедрявания на наземни системи, способни да предоставят безжични широколентови електронни съобщителни услуги в радиочестотната лента 22—23,6 GHz, за да осигурят подходяща защита на спътниковата услуга за изследване на Земята (пасивна) и на радиоастрономическата служба в радиочестотната лента 23,6—24 GHz във връзка с граничната стойност, приложима след 1 януари 2024 г.
            
               (2)  Тази гранична стойност се прилага за базови станции, въведени в експлоатация след 1 януари 2024 г. Тази гранична стойност не се прилага за базови станции, които са били въведени в експлоатация преди посочената дата. За тези базови станции граничната стойност от -33 dBW/200 MHz продължава да се прилага след 1 януари 2024 г. Държавите членки разглеждат допълнителни мерки за оценка и смекчаване на съвкупното въздействие на тези базови станции във връзка със задължението им по член 3, буква а) по отношение на спътниковите услуги за изследване на Земята (пасивни). Тези мерки включват адаптиране на размера на разпределяните блокове, конфигурацията на антената, мощността в рамките на блока или проникването на оборудването.“
            
               (3)  Тази гранична стойност се прилага за крайни станции, въведени в експлоатация след 1 януари 2024 г. Тази гранична стойност не се прилага за крайни станции, които са били въведени в експлоатация преди посочената дата. За тези крайни станции граничната стойност от -29 dBW/200 MHz продължава да се прилага след 1 януари 2024 г.“